
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                   Bucureşti, 25 februarie 2014

                   Pl-x 19/2014


AVIZ

asupra

propunerii legislative privind aprobarea Ordonanţei de urgenţă nr.82 din 25.10.2006 pentru recunoaşterea meritelor personalului armatei participant la acţiuni militare şi acordarea unor drepturi acestuia şi urmaşilor celui decedat
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea 1egislativă privind aprobarea Ordonanţei de urgenţă nr.82 din 25.10.2006 pentru recunoaşterea meritelor personalului armatei participant la acţiuni militare şi acordarea unor drepturi acestuia şi urmaşilor celui decedat, trimisă cu adresa nr. Pl-x 19 din 10 februarie 2014, înregistrată cu nr.4c-11/80 din 10 februarie 2014.
Propunerea legislativă a fost respinsă de Senat, în şedinţa din 4 februarie 2014, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat. 
Iniţiativa legislativă are ca obiect de reglementare modificarea şi completarea Ordonanţei de urgenţă a Guvernului nr.82/2006 pentru recunoaşterea meritelor personalului armatei participant la acţiuni militare şi acordarea unor drepturi acestuia şi urmaşilor celui decedat, aprobată cu modificări prin Legea nr.111/2007, cu modificările şi completările ulterioare. Prin soluţiile legislative propuse se doreşte recunoaşterea unor merite, prin acordarea unor drepturi personalului armatei, bolnav sau rănit, participant la acţiuni militare cu grad ridicat de pericol.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 25 februarie 2014.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr. 2645 din 20 decembrie 2013, conform căruia Guvernul nu susţine adoptarea iniţiativei legislative în forma prezentată şi avizul favorabil, cu observaţii şi propuneri al Consiliului Legislativ, transmis cu adresa nr.1108 din 9 octombrie 2013.

În urma dezbaterilor, Comisia juridică, de disciplină şi imunităţi a hotărât, cu majoritate de voturi (5 voturi “pentru”), avizarea negativă a iniţiativei legislative întrucât adoptarea acesteia ar determina influenţe financiare suplimentare asupra cheltuielilor bugetului de stat, prin creşterea numărului persoanelor care beneficiază de alte drepturi faţă de cele prevăzute de reglementările în vigoare, iniţiatorii neprecizând sursele de susţinere financiară, încălcându-se astfel dispoziţiile constituţionale ale art.138 alin.(5), precum şi dispoziţiile art.15 alin.(1) din Legea nr.500/2002 privind finanţele publice, cu modificările şi completările ulterioare.

În raport de obiectul şi conţinutul reglementării, propunerea legislativă face parte din categoria legilor ordinare.

                
        PREŞEDINTE,                          
                      SECRETAR,

                        BOGDAN LIVIU CIUCĂ                         CĂTĂLIN THEODOR NICOLESCU

Consilier parlamentar,

Rodica Penescu

